《双庙》
宋代·吕本中

唐四叶孙德下衰，久厌坐稳思奔驰。外由骄胡内艳妻，杨李气燄相夺移。

太宗之业甚整齐，尔曹忽来撞㨋之。旁人为之掩涕悲，处之甚安渠不疑。

贼风忽来吹白陂，翠舆走避弯弓追。倒立却视千熊罴，猛将不解河北围。

睢阳失守东南危，城中月馀析骨炊。两公奋髯死不回，鼎镬在前惟恐迟。

蜀中消息未可期，此辈未易折箠笞。念公不量势力微，本自不辱国士知。

大厦又非一木支，何必感慨如此为。往时开元全盛时，公胡不念鲈鱼归，亦不往吊湘江累。

死后声名何足奇，商山老人吾所归。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。